
Napelemek termelés előrejelzésének pontosítása

A napenergia közvetlen villamos energiává alakításának eszközei a napelemek. Az elmúlt években világszerte jelentős növekedésnek indult a teljes beépített napelem teljesítmény, Magyarországon azonban még így is nagyon kis hányadot képvisel a teljes villamosenergia-termelésen belül. A terjedés legfőbb gátja a magas beruházási költségek és az ebből fakadó hosszú megtérülési idő. A megtérülés számításának fontos része a várható bevételek meghatározása, mely szoros kapcsolatban van a napelem által megtermelt energiával, ezért különösen nagy jelentősége van a naperőmű termelés minél pontosabb előrejelzésének. A várható energiatermelés ismerete fontos az erőmű telephelyének kiválasztásánál is, ehhez azonban a kevésbé számszerűsíthető időjárási jellemzők hatását is célszerű vizsgálni.
A napelem termelésének előrejelzésére számos program készült már, melyek közül sok elérhető az interneten is. Ezek többsége azonban csak a tájolásnak megfelelő beérkező napsugárzás értékét és a napelem hatásfokának hőfokfüggését veszi figyelembe, így nem képes kielégítően pontos adatok szolgáltatására egy gyakorlatban megvalósuló rendszer esetére. Az ilyen programok esetében legtöbbször a pontos számítási algoritmus sem ismert, így megbízhatóságukhoz is kétség fér. Munkám során az volt a célom, hogy az általam készített szimuláció képes legyen a naperőmű minden lényeges berendezésének, így napelemeknek és az inverternek a modellezésére egyaránt, a gyártó által megadott katalógusadatok alapján, további mérések szükségessége nélkül. Törekedtem rá, hogy a program a lehető legtöbb bemenő adat és lejátszódó jelenség figyelembevételével végezze a számítást, valamint vizsgáltam a nehezebben számszerűsíthető jellemzők hatását is.
Az elkészített szimuláció képes átlátható számítási háttérrel és bonyolultabb algoritmussal több befolyásoló tényező figyelembe vételére is képes, ezáltal pontosabb eredményeket szolgáltat a várható energiatermelés tekintetében. A pontosabb előrejelzés biztosabbá teszi a napelemes beruházás bevételi oldalát, ezáltal csökkenti a befektetés kockázatát. Nagyobb naperőművek esetében a termelés rövid távú, pontos előrejelzése az erőmű rendszerintegrációját segíti a piaci körülmények között.



